तब तक मोहित रंगमंच की दुनिया में रम चुका था लेकिन अलका के कोई सपने नहीं थे। वह एक ऐसी कोरी स्लेट थी जिस पर कोई भी इबारत लिखी जा सकती थी। मोहित ने पहले तो उसे अध्ययन के लिए प्रेरित किया और उसने दसवीं के आगे के पढ़ाई जारी रखते हुए देखते ही देखते ग्रेज्युएशन कर लिया। फिर आगे.... मोहित ने अपने निर्देशन में होने वाले कुछ नाटकों में उसे अभिनय के लिए भी प्रेरित किया। अब उनका घर एक ऐसा स्कूल बन गया था जिसमें मोहित अलका को जब मन चाहा, अभिनय का प्रशिक्षण देने लगता। मोहित को कई बार लगता कि अलका में अभिनय की सशक्त प्रतिभा है। उसे यह भी लगता कि वह भले स्वयं फ़िल्मी दुनिया में नहीं जा पा रहा है अगर मौका मिला तो अलका को जाना चाहिए। अलका को अगर फ़िल्मों के लिए लम्बा संघर्ष करना भी पड़ा तो भी उनका जीवन यथावत चलता रहेगा क्योंकि आर्थिक इकाई अलका नहीं, वह स्वयं है।